目眚忌食戲成
作者：鄭清之
朝代：宋

paragraphs: 生平未省讀食經，蟛蜞何事干荀卿。
霜螯带糟老饕賦，素鱗斫鱠晶盤行。
政欲蓴鱸飽歸興，肯嫌蛙蛤譏南烹。
誰言厚味多腊毒，坐疑匕箸生戎兵。
緇塵浪欲滓銀海，所頼烱烱留元精。
飛蛾擾燈室光暗，很蟆食月天公驚。
我今所患在目睫，口非得罪曹緘銘。
一身百體兼所養，六鑿未可分重輕。
詎容貴目乃賤口，無端腸胃甘檗冰。
就令辟穀即仙去，何異餒鼠乘飛翎。
我聞養生先實腹，幸乏明珠買娉婷。
稻魚粗可足生理，饑夢不到侯門鯖。
更畦菘薤自鋤灌，肯與雞鶩爭餘贏。
笑揩雙目保亡恙，况無傳筆如丘明。